钦定古今图书集成/理学汇编/学行典/第169卷 > 朱子全书 > 《答韩无咎》
## 钦定古今图书集成/理学汇编/学行典/第169卷 > 朱子全书 > 《答韩无咎》

和靖两书，昔常见之，其谨于传疑之意则是，而遂欲
禁绝学者，使不复观，则恐过矣。如以《春秋》改用夏时
为无此说，以《传》为案，《经》为断、为背，于理，则疑其考之
未精，或未尽闻他人所闻，而欲以一己所闻者概之
之失也。《春秋传》乃伊川所自著，其词有曰：“周正月，非
春也，假天时以立义耳。”若果无改用夏时之意，则此
说复何谓乎？况《序》文所引《论语》之言，尢为明白，不可
谓初未尝有此意也。又门人所记，有答黄聱隅之语，
谓以《传》考《经》之事迹，以《经》别《传》之真伪者，盖见于两
家之书，是亦犹所谓传为案，经为断之意，而岂二人
所记，不期而皆误乎？推此两条，则凡和靖所谓非先
生语者，恐特他人闻之，而和靖亦未闻耳。今疑信未
分，而不复思绎，遽以一偏之说，尽废众人所传之书，
似不若尽存其说而深思熟讲，以考其真伪得失之
为善也。况《明道行状》云：“其辨析精微，稍见于世者，学
者之所闻耳。”观此，则伊川之意，亦非全不令学者看
《语录》，但在人自著眼看耳。如《论语》之书，亦是七十子
之门人纂录成书，今未有以为非孔子自作而弃不
读者。此皆《语录》不可废之验。幸更深察之。